ZAŠTO MORAMO PAMTITI

Na današnji dan 10. novembra 1938. godine završen je veliki pogrom nad Jevrejima u Nemačkoj i Austriji započet dan ranije. U takozvanoj „Kristalnoj noći” oštećeno je i u mnogim slučajevima uništeno oko 1574 [sinagoga](https://sh.wikipedia.org/wiki/Sinagoga) (skoro sve koje su postojale), oskrnavljena su mnoga jevrejska groblja, spaljeno više od 7.000 jevrejskih radnji i 29 velikih trgovina. Preko 20.000 Jevreja uhapšeno je i odvedeno u [koncentracione logore](https://sh.wikipedia.org/wiki/Koncentracioni_logor). Broj ubijenih Jevreja nije sa sigurnošću utvrđen, procene variraju od 36 do oko 200 tokom dva dana nemira.

Ovo je bio tek uvod u najgore što se spremalo. Tokom Drugog svetskog rata u organizovanom državnom zločinu ubijeno je preko 6 miliona Jevreja širom Evrope. Ni na našim prostorima nije bilo izuzetaka. Procenjuje se da je preko 80% Jevreja iz bivše Jugoslavije ubijeno tokom rata. Ni na jednom okupacionom području nije bilo milosti za Jevreje. Sudbina Jevreja iz Zemuna samo je još jedan dokaz kako su se vlasti organizovano spremale da ih unište. Kao što i na prvom panou stoji, njihova sudbina može poslužiti kao matrica kako su Jevreji širom Evrope uništavani tokom onoga što danas nazivamo Holokaust.

Kao da nije bilo dosta nasilja ovde je devedesetih godina prošlog veka započeo krvavi sukob između onih koji su svi zajedno za vreme rata sarađivali na ubijanju Jevreja. Ovog puta bili smo pošteđeni, ali zato su međusobne žrtve bile velike. Kao da ih istorija nije ničemu naučila. Većina jugoslovenskih naroda bila je antifašistički opredeljena. Danas, samo poneke države bivše Jugoslavije čuvaju uspomenu na te herojske dane otpora okupatoru. To su pre svega Crna Gora, Makedonija i Slovenija. Ostale kao da se utrkuju koja će se što pre osloboditi antifašističkog nasleđa. Dovoljno je pogledati planove gradova u Srbiji pre 1988. i videti kako su imena ulica narodnih heroja i znamenitih događaja iz NOB sistematski zamenjivana sa kojekakvim kraljevima, kneginjama, princezama i svima onima koji su zajedno sa kompletnom Vladom pobegli iz zemlje, i to još pre kapitulacije države, za koju su navodno bili spremni da daju i svoje živote. Danas im se demokratska vlast odužuje dodeljivanjem naziva najvećih gradskih ulica, ne samo u Beogradu već i širom Srbije. Ono što se činilo da je nemoguće u zemlji Srbije se čini sasvim mogućim. Sa nezavisnim sudstvom, četničke provinijencije (poništeno je suđenje ratnom zločincu Draži Mihailoviću) sprema se i rehabilitacija jevrejskog krvnika a navodno srpske majke Milana Nedića. Zato je naša obaveza da iskoristimo svaku priliku da naučimo mladu generaciju o onome o čemu ih ne uče u školama a staru opomenemo da ne zaborave.

Ova izložba koja je pred vama pokazaće vam da su Jevreji oduvek bili lojalni građani svih država u kojima su živeli na ovim prostorima. Bilo da je to bila Austrija, Austrougarska, Kraljevina Jugoslavija ili socijalistička Jugoslavija. Nažalost u vreme nacizma država im se odužila tako što ih je slala u logore i ubijala u gasnim kamionima. Danas oni koji su učestvovali u tim zločinima, bolje reči njihovi potomci, žele da podižemo spomenike „nevinim žrtvama“. O ovim sve učestalijim zahtevima nacionalnih manjina Nemaca i Mađara moramo se zajedno dogovarati. Zbog toga ćemo na kraju ovog projekta/izložbe, koja će obići još oko 15. gradova, organizovati zajedničku tribinu na kojoj će svako izneti svoje razloge za i protiv takvih inicijativa. Zbog toga je i katalog izložbe preveden na nemački i mađarski da se bolje razumemo.

Povodom iznenadne smrti recenzenta izložbe prof. Olivere Milosavljević želim da znate da je za nju bila predviđena vodeća uloga na pomenutoj tribini, pre svega zbog njene nepokolebljive vere u istorijske činjenice koje ni jedna politička vlast ne može da promeni ali zato može i menja školske programe učeći nove generacije da istoriju gledaju u iskrivljenom ogledalu u kome se zločinci pretvaraju u heroje i obrnuto. **Njen odlazak je nenadoknadiv gubitak za ovdašnju istoriografiju.** Izjavila je istoričarka Olga Manojlović Pintar povodom njene smrti, dodajući da: Način na koji je definisala ulogu ***Milana Nedića,*** kvislinški aparat u Srbiji, je nešto što pogotovu u ovim danima je nezaobilazno kada uopšte govorimo o našem društvu“*.* O profesorki je novinar Bojan Tončić kazao: **Priznavala je jedino autoritet nauke i činjenica, predano beležeći stvaranje nove istorije, zaprepašćujuće lakog, vandalskog obračuna sa antifašističkim dostignućima, koji se prizemno pravda ideološkim sukobom sa komunizmom. Nije bila potrebna vlastima, za mnoge u struci bila je tek neprijatni svedok koji prezire nacionaliste i kolaboracioniste.**

Na kraju želim da se zahvalim Radovanu Sremcu, ne samo što nam je omogućio da gostujemo u Šidu već i zbog njegovog angažmana oko podizanja spomenika stradalim Jevrejima u Šidu tokom Drugog svetskog rata a koji se nalazi ispred Doma kulture.

Projekat koji uključuje postavku izložbe u preko 20 gradova Srbije i regiona, štampanje kataloga u 5000 primeraka i organizaciju pomenute tribine realizujemo uz pomoć Fondacije za otvoreno društvo Srbija. Skromna sredstva, u skladu sa trenutnim mogućnostima države Srbije, dobili smo od grada Beograda, Jevrejske fondacije iz Njujorka a znatnu pomoć nam je pružio ing. Josef Žamboki iz Izraela.